На основу члана 100 и 119. став 1. тачка 1) Закона о основама система образовања и васпитања („Сл. гласник РС", бр. 88/17 и 27/18-други закони), члана 32. став 1. тачка 1. и чл. 200. ст. 4. Статута Хемијско-прехрамбене и текстилне школе „Урош Предић“ Зрењанин (53/4-6 од 21.03.2018. ), Школски одбор Хемијско-прехрамбене и текстилне школе ''Урош Предић'' Зрењанин, на седници одржаној дана 22.01.2019. године, доноси

 **СТАТУТ**

 **О**

**ИЗМЕНАМА СТАТУТА**

**Хемијско-прехрамбене и текстилне школе**

**„Урош Предић“ Зрењанин**

**Члан 1.**

Овим Статутом о изменама Статута Хемијско-прехрамбене и текстилне школе „Урош Предић“ Зрењанин врше се измене у Статуту Хемијско-прехрамбене и текстилне школе „Урош Предић“ Зрењанин дел.бр. 53/4-6 од 21.03.2018.године.

**Члан 2.**

Члан 114. став 1. Статута мења се и гласи :

„На основу Посебног протокола за заштиту деце и ученика од насиља, злостављања и занемаривања у образовно-васпитним установама и Правилника о поступању установе у случају сумње или утврђеног дискриминаторног понашања и вређања угледа, части или достојанства личности, у Школи се одлуком директора формира Тим за заштиту од дискриминације, насиља, злостављања и занемаривања.“

**Члан 3.**

Члан 115. Статута мења се и гласи:

 „Тим за заштиту ученика од дискриминације, насиља, злостављања и занемаривања у оквиру и поред послова из опште надлежности стручних органа (члан 56. Статута):

1. израђује нацрт програма заштите ученика од дискриминације, насиља, злостављања и занемаривања који је део Развојног плана и Годишњег плана рада Школе;
2. подстиче и развија климу прихватања, толеранције и међусобног уважавања;
3. учествује у обуци за заштиту ученика од дискриминације, насиља, злостављања и занемаривања;
4. информише и пружа основну обуку за све запослене у Школи са циљем стицања минимума знања и вештина неопходних за превенцију, препознавање, процену и реаговање на појаву дискриминације, насиља, злостављања и занемаривања ученика;
5. организује консултације у Школи и процењују нивое ризика за безбедност ученика;
6. сарађује са родитељима путем Савета родитеља, родитељских састанака, индивидуалних и групних разговора;
7. прати и процењује ефекте предузетих мера у заштити ученика;
8. сарађује са релевантним установама које посредно и непосредно могу помоћи на превазилажењу проблема насиља у Школи;
9. припрема план наступа Школе пред јавношћу и медијима;
10. прати и евидентира врсте и учесталост насиља и процењује ефикасност спровођења заштите и организује евидентирање појава насиља;
11. прикупља документацију;
12. обавља саветодавни рад са ученицима који трпе насиље, врше насиље или су посматрачи насиља;
13. извештава стручна тела и Школски одбор;
14. анализира стање у остваривању равноправности и једнаких могућности;
15. припрема програм превенције;
16. информише учеснике у образовању, запослене и родитеље о планираним активностима и могућностима пружања подршке и помоћи;
17. учествује у пројектима и обукама за развијање потребних знања и вештина за превенцију и поступање у случајевима дискриминаторног понашања;
18. предлаже мере за унапређивање превенције и заштите од дискриминације, организује консултације и учествује у доношењу одлука о начину поступања у случајевима сумње на дискриминаторно понашање;
19. укључује родитеље у планирање мера и спровођење активности за спречавање и сузбијање дискриминаторног понашања;
20. прати и процењује ефекте предузетих мера и активности за спречавање и сузбијање дискриминаторног понашања и даје одговарајуће предлоге директору;
21. сарађује са школском управом Министарства и другим надлежним органима, организацијама и службама, ради спречавања и заштите од дискриминације;
22. води и чува посебну документацију о случајевима и појавним облицима дискриминације, броју пријава и притужби, броју спроведених неформалних и формалних поступака, њиховом исходу и др. “

**Члан 4.**

Члан 117. Статута мења се и гласи:

„Тим за обезбеђивање квалитета и развој Школе, у оквиру и поред послова из опште надлежности стручних органа (члан 56. Статута), обавља посебно следеће послове:

1. учествује у изради аката који се односе на обезбеђивање квалитета и развој Школе;
2. израђује пројекте који су у вези са обезбеђивањем квалитета и развоја Школе;
3. прати примену одредаба прописа, Статута и других општих аката Школе чија је примена важ­на за обезбеђивање квалитета и развој Школе;
4. учествује у обезбеђивању услова за обезбеђивање квалитета и развоја Школе;
5. сарађује с органима Школе и другим субјектима у Школи и ван Школе на испуњавању задатака из своје надлежности;
6. развија методологију самовредновања у односу на стандарде квалитета рада установе;
7. користи аналитичко-истаживачке податке за даљи развој установе;
8. даје стручна мишљења у поступцима за стицање звања наставика и стручног сарадника;
9. прати рaзвој компетенција наставника и стручних сарадника у односу на захтеве квалитетног васпитно-образовног рада, резултате самовредновања и спољашњег вредновања;
10. прати напредовање ученика у односу на очекиване резултате;
11. обавља и друге послове из области обезбеђивања квалитета и развоја установе“.

**Члан 5.**

Члан 124. Статута мења се и гласи:

„Савет родитеља:

1. предлаже представнике родитеља, односно других законских заступника деце, односно ученика у орган управљања;
2. предлаже свог представника у све обавезне тимове школе као и Стручни актив за развојно планирање;
3. учествује у предлагању изборних садржаја и у поступку избора уџбеника;
4. разматра предлог школског програма, развојног плана, годишњег плана рада;
5. разматра извештаје о остваривању програма образовања и васпитања, развојног плана и годишњег плана школе, спољашњем вредновању, самовредновању, завршном испиту, резултатима националног и међународног тестирања и спровођење мера за обезбеђивање и унапређивање квалитета образовно-васпитног рада;
6. разматра намену коришћења средстава од донација и од проширене делатности установе;
7. предлаже школском одбору намену коришћења средстава остварених радом ученичке задруге и прикупљених од родитеља, односно другог законског заступника;
8. разматра и прати услове за рад школе, услове за одрастање и учење, безбедност и заштиту деце и ученика;
9. учествује у поступку прописивања мера заштите и безбедности ученика за време боравка у школи и свих активности које организује школа;
10. даје сагласност на програм и организовање екскурзије, односно програме наставе у природи и разматра извештај о њиховом остваривању;
11. предлаже представника и његовог заменика за општински савет родитеља;
12. учествује у поступку самовредновања школе;
13. даје мишљења о питањима која се односе на осигурање ученика;
14. подстиче ангажовање родитеља у раду школе;
15. ради на заштити и уређењу школске средине;
16. упућује предлоге, питања и ставове Школском одбору, директору, стручним органима Школе и Ученичком парламенту;
17. разматра и друга питања утврђена Статутом.

Савет родитеља своје предлоге, питања и ставове упућује Школском одбору, директору, стручним органима Школе и Ученичком парламенту.

Рад Савета родитеља уређује се пословником.“

**Члан 6.**

Остале одредбе Статута Хемијско-прехрамбене и текстилне школе „Урош Предић“ Зрењанин, дел.бр. 53/4-6 од 21.03.2018.године, остају непромењене.

**Члан 7.**

Овај статут ступа на снагу осмог дана од дана објављивања на огласној табли Школе.

 **ПРЕДСЕДНИК ШКОЛСКОГ ОДБОРА**

 **\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

 **Станиша Ристић**

Објављен на огласној табли Школе дана \_\_\_\_\_\_2019. године

Секретар школе:\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 Сања Рибар Туцаков